LidanRubinov/Halacha-QA huggingface dataset:
שאלה: שאלות וקשיים אמוניים: לכבוד הרב, לפני שאשאל את שאלותי אני רוצה להקדים שברור לי ששאלות אלו לא קשות ואני שלם עם עניינים אלו שאני אשאל עליהם להלן אך זה משום אמוני בבורא עולם ולכן רוצה אני להבין יותר טוב את התשובות לשאלות הבאות ולא רק שהם מצו אלוקי, 1) רצוני להבין את האפליה שיש בין גוי ליהודי כמו ההבדל בין "לעולם בהם תעבודו" ובשחרור עבד עברי ובכל מיני עניינים כמו ריבית ונשך שאסור ביהודי ומותר בגוי, אם אפשר הסבר? 2) גם שאלה יש בנוגע לאפליית נשים, אני לא יודע להגדיר אותה בדיוק (כי אתה מבין שאין לי מחשבה שבאמת יש אפליה בתורה), אך כמו שאסור למנות אישה רב או דיין ושאישה לא יכולה להעיד ושאסור כל מיני דברים לאישה שלאיש מותר (ושאלה צדדית למה נשים לא יכולות להניח תפילין ולשים טלית)? 3) מצוות חיסול שבעת העממים ועמלק, האם זה לא רצח עם? אני יודע שזה כן אבל מדוע ה מצווה על כך? 4) השמדת עובדי ע"ז, זה באמת ברור לי, שמי שמסיט מה לוקח לאדם את החיים בעצם, אבל אפשר הסבר למה זה השמדה כ"כ טוטאלית, וגם לגבי מכשפות וידעונים ובעלי אוב (אני יודע שזה שאלה לא טובה, אבל זה מתחבר לרצף השאלות)? 5) למה כהן יכול לכהן ולא ישראל (בצאצאי דור המדבר שהם כבר לא עבדו לעגל, וזה גם לדעתי שאלה לא טובה אבל ממשיך את השאלות הקודמות)? 6) בעל מום, למה בגלל שיש לו מום אסור לו לעבוד במקדש או דינים אחרים? 7) מדוע לגר יש מצב ירוד משל ליהודי ולמה מצווים על אהבת היהודי ולא על אהבת הגוי (האם זה נכון אפילו שלא מצווים על אהבת הגוי?)? 8) מדוע אמורים להעיף את כל הגויים מהארץ (גם זה לי שאלה טיפשית אבל ברצף השאלות), למה להם אסור גם לגור בארץ? לכבוד הרב על זמנווהשקעתו!
תשובה: : השאלות האלו נשאלו על ידי מלך כוזר בספר הכוזרי. החבר עונה למלך כוזר בצורה רחבה. הסברת חלק גדול משאלותיך שמדובר על כך שנברא עולם שבו יש חיות אלוקית במדרגה שונה בכל מדרגת חייים. כשם שיש הבדל בחיות האלוקית שיש בסלע לעומת החיות שיש בצמחים. כך גם בין בני אדם יש סגולה אלוקית לכל אחד כפי התפקיד שיעד לו הקב"ה. נכון שהקב"ה ברא את העולם עם בחירה חופשית. אולם טעות לחשוב שהחלק העיקרי בחיות שלנו בא על ידי הבחירה החופשית שבנו. הצד הסגולי הוא הצד המרכזי בהגדרת החיות שיש באדם. הבחירה יכולה להתכחש לצד הסגולי שיש באדם או לחילופין להיות כלי עזר בהופעת הצד הסגולי שהוא כולו יצירה אלוקית. הקב"ה רוצה עולם שיהיו בו גם ישראל וגם גויים. לישראל יש תפקיד מיוחד וכחלק ממציאותם זה ההבנה שהמציאות של ישראל לא מתחילה מהופעתם בעולם הזה. ישראל הם קדמו גם למלאכי השמים. היצירה שנקראת ישראל היא יצירה מאד עליונה שמתגלה במשך הדורות באומה ישראלית שמוציאה לפועל את כל הסגולות שיש בנו. אדם שאינו מישראל יש לו תפקיד לתקן את הדרך ארץ. אולם הוא לא מחוייב לקיים מצוות משום שהמצוות באות לא מהאור שנמצא בעולם הזה אלא מעלולם גבוה יותר. צריך שיהיה לאדם באופן פנימי קשר למדרגה הפנימית והיא זו שתתן ערך למעשה מצוותיו. אולם גם אדם גוי יכול להטפל לישראל ועל ידי שהוא מכליל את עצמו בעם ישראל הוא זוכה להיות חלק מהם. בנוגע לנשים ע' תשובות אחרות שכבר פירטנו את הנושא. באופן כללי יש דברים שהנשים נחשבות יותר ויש דברים שגברים נחשבים יותר והכל לפי מה שהוא ענין. נשים יותר נחשבות כשר הפנים וגברים כשר החוץ.מכאן נובעים הבדלים רבים. הקשר בין עם ישראל לארץ ישראל הוא מיוחד. הקשר ביננו הינו כמו הקשר בין הגוף לנשמה. הארץ נותנת לנו כאומה חיים גופניים בעולם הזה. כשם שאדם פרטי לא נותן חלק מהגוף שלו לשימוש אדם אחר, כך גם אנו לא יכולים לתת לעם זר להשתמש בגוף הלאומי שלנו.
שאלה: כשרות שופרות: בשוק מסתובבים שופרות שונים, חלקם עם כשרות וחלקם לא. האם יש הבדל בין הכשרויות הבאות: העדה החרדית, רבנות תל אביב, הרב מחפוד? כמו כן, האם יש עדיפות לקניית שופר שיוצר בארץ ולא יובא מחו"ל (מלבד מצוות וחי אחיך עימך) מצד כשרות השופר?
תשובה: ב"ה לא ידוע על הבדל בין הכשריות אלא שרבנות מקומית נותנת כשרות כחוק. בארץ יותר קל לפקח על כל שלבי היצור. כי חשוב לדעת אם היו חורים ואייזו צורה, לאורך או לרוחב ובמה סתמו. הרב חגי בר גיורא
שאלה: לשתות חלב לאחר אכילה במסעדה בשרית: מלקחיים במסעדה בשרית שנגעו בבשר חם ואחר כך נגעו במאכל פרווה.האם מותר לשתות חלב אחר כך?
תשובה: ב"ה שלו-ם וברכה אם לא היה טעם בשר מותר לשתות אחר כך חלב. הרב חגי בר גיורא
שאלה: טעות בנתינת צדקה: לרב, שאלתי היא אמנם לא בעלת השלכות מעשיות עכשווית, אך ייתכן שבמצבים אחרים תהיה לשאלה זו משמעות מעשית. באחד מימי ביה"ז התארחתי בעיר שאינה עיר מגורי. לאחר תפילת שחרית ניגש אלי אדם שאסף צדקה וביקש ממני תרומה. בכיסי היה מטבע של עשרה שקלים, והיה בדעתי לתת לו 5 שקלים, ולקחת ממנו עודף כמקובל. עקב כך שבאותה עת הייתי מעוטר בתפילין סימנתי לגבאי הצדקה (שאינו ממתפללי ביהכ"נ הקבועים, הוא אסף כדרך שנהוג בשטיבלים וכדו ) שאני מעוניין לקחת עודף מהמטבע של עשרה שקלים. הגבאי הוציא מכיסו יד מלאה במטבעות, וביניהן גם מטבעת של 5 שח. שמתי בידו את המטבע שלי, ולקחתי (כך חשבתי) מטבע של 5 שח כעודף. בהגיעי לאכסניתי גיליתי להפתעתי שלקחתי בטעות מטבע של שני שח במקום של 5 שח. כמובן שבמקרה זה סכום זה אינו משמעותי, ומחלתי עליו, ואף בכל מקרה אינני מכיר את גבאי הצדקה, וכמעט שאין דרך למצוא אותו, אולם "תורה היא וללמוד אנו צריכים", ומשו"כ אשמח אם ילמדנו רבנו - האם במקרה של טעות יותר משמעותית (כגון במקרה זהה אך בעודף של שטרות) או באדם שאינו מוכן למחול, וכדו - האם כאשר מכירים את גבאי הצדקה -מותר לקחת בחזרה את העודף החסר מגבאי הצדקה? אשמח אם הרב יוכל לכתוב מקורות לעיון. ושנה טובה
תשובה: : אנו פוסקים כדעת בית הלל שהקדש בטעות לא נחשב כהקדש. לכן בכל מקום שמבוררת הטעות שבעשיית ההקדש אין ההקדש חל. צדקה דומה להקדש ובודאי לא חמורה ממנה. כך יוצא שמותר לקחת עודף מהגבאי צדקה.
שאלה: מהי יראת חטא: הרב, למדתי בספר מוסר אביך על המושג של יראת חטא, ולפי מה שהבנתי היראה היא בעצם מחוסר שלמות,שהנשמה לא מגיעה לייעודה. ובמסילת ישרים, כתוב שיראת החטא זה חלק מיראת הרוממות, לא לפגוע בכבוד הקב ה, ולא לעשות דברים נגד רצונו. נהיה לי קצת בילבול של המושגים, וזה מפריע לי ללימוד שאני מרגישה חוסר ידיעה, לא יודעת, אולי אין בזה סתירה ושני הדברים נכונים ומשלימים זה את זה, ואולי לא הבנתי נכון את הדברים. אשמח אם הרב יוכל לבאר לי את הנקודה. מראש!:)
תשובה: : צורת ההסברה שונה. שני ההסברים מניחים שבמצב של יראת חטא האדם לא רק ירא מהקב"ה. היראה גדולה עד כדי כך שהיא מגיעה עד למעשים הקטנים שלמרות שהם לא נוגעים לעצם היראה על ידי הגדלת כבוד ה' או הגדלת הנשמה אדם לא ירצה ולא יבוא לעשות מעשים שפוגעים במדרגה השלמה שאותה יכול להשיג. לגבי מהות היראה הרמח"ל מתמקד ביראה מתוך חיבור לנוכחות והכובד האלוקי. ואילו מרן הרב דיבר מצד הנוכחות של הנשמה האלוקת שנמצאת בכל אדם.
שאלה: שבועה במחשבה ואמירה: אם אדם חשב על שבועה מסויימת (הוא חשב: "אני נשבע ש." וכו ), ובפיו אמר רק "שבועה" או "אני נשבע" ולא פרט מה, האם זה נחשב לו שבועה? אם כן, אז מה הדין אם הוא חשב על שבועה מסויימת כנ"ל, ואמר "אמן" בלבד? (אשמח גם לקבל מקור ות לדברים)
תשובה: מוצא שפתיך תשמור - העיקר הוא אמירת הפה. אך כאשר אדם אומר אני נשבע ובליבו חשב על מה כיון שפיו וליבו שווים השבועה חלה. (בן איש חי שנה שניה פרשת ראה הלכה יג, יד) אך באמירת אמן אינו שבועה. ויש מחמירים שאדם חותם על נוסח של שבועה שהשבועה חלה - ונכון לחוש לדבריהם. איסור שבועות ונדרים חמור ולכן צריך להיזהר מלהישבע בכול צורה שהיא בין בדיבור בין במחשבה. בין בהקיץ ובין בחלום.
שאלה: תחנון ב-כ  אייר ואכילה לפני התפילה: א.הרב חנן פורת זצ"ל אמר שאין לומר תחנון ב כ אייר משום שביום זה בני ישראל התחילו ללכת לכיוון א"י לכן הוא יום של שמחה ב. בנוסף פסק שמותר במיקרים חריגים לאכול לפני התפילה אם אומרים מזמור שיר וכו שכתוב שם מה בצע בדמי אז נחשב ש"התפלל על דמו" ומותר לאכול שאלתי היא האם אפשר לנהוג על פי פסיקותיו אלו למרות שהם לא לפי הנוהג המקובל?
תשובה: : לגבי כ' באייר לא לבטל אמירת קדיש. לגבי אכילה לפני התפלה באמת יש מצבים בהם האדם יתקשה בתפלה ללא טעימת אוכל לפני התפלה מתירים לו לאחר אמירה של ברכות השחר או חלק אחר בתפלה.
שאלה: אפליקציה שיתכן שישתמשו בה בשבת: לכבוד הרב האם מותר לבנות אפליקציה שיתכן שאנשים יפעילו אותה בשבת??
תשובה: שאלתך היא דוגמא לשאלות רבות בנושא זה. האם מותר למכור מכשירי כתיבה שאולי מאן דהוא ישתמש בהם בשבת, וכן מכירת מוצרי חשמל רכב וכן הלאה. הכלל הוא כאשר לוקח דבר ועושה בו איסור כיוון שהיה יכול להשיגו במקום אחר האיסור 'לפני עוור' מדרבנן בלבד, ובנוסף כאשר אפשר לתלות שיעשה בהיתר מותר כאשר הדבר המותר מצוי. ולכן כיוון שאפשר להשתמש באפליקציה בימי החול מותר. (שו"ע או"ח שמז, ס"ק ז)
שאלה: שיחה עם אדם לא מאמין: מספר פעמיים יצא לי לפגוש ישראלים יהודים חילוניים שתוך כדי שיחה אמרו "אני באופן אישי לא מאמין באלוהים". קשה לשמוע הצהרה שכזאת. מה ראוי לענות להצהרת שכאלה?
תשובה: ב"ה לך. קראתי את מכתבך ואני מאוד מבין אותך. אין ספק שביטויים אלו צורמים לכל מי שיש לו מעט רגישות. ובודאי שלמי שרגיש יותר זה לא נעים לשמוע. יחד עם זאת חשוב להתמודד עם האמירות האלו נכון. אנו מאמינים שלכל יהודי יש נשמה קדושה, והיא תמיד קשורה לה'. לכן אין באמת יהודי שאינו מאמין. יש יהודי שאומר שהוא לא מאמין, אך זה בגלל סיבות שונות, או בגלל שהוא לא יודע במה להאמין, או בגלל שהוא מאמין בפשטות, אלא שהוא לא רוצה להודות בכך, כי הוא מפחד שהדבר יחייב אותו וכדומה. לכן, אל תתרגש מאמירות כאלו, ופשוט תתעלם מהן, ועל ידי המשך השיחות כל האמירה הזו תתבטל, ולא תישאר. היא לא אמירה שעומדת בפני עצמה, ולכן אין סיבה להשקיע מאמץ בדיון עליה. המשך להשפיע קדושה, המשך לומר את דברי התורה, את הדברים החשובים של התורה והיהדות, והדבר ימשוך אחריו גם את אלו שנראה שהם לא מאמינים. בברכת הצלחה רבה הרב יצחק גרינבלט.
שאלה: מה עושה יצחק בעקדת יצחק: בתחילת הפרשה מספר על החפצים שאברהם אבינו לקח עמו: עצי עולה, אש ומאכלת. רציתי לשאול: מה מסמלים החפצים האלה? אברהם העביר ליצחק את העצים בלבד, את האש ומאכלת השאיר בידיו. מה המשמעות של זה? כאשר יצחק שואל את אברהם, הוא שואל על העצים והאש בלבד. מה לגבי המאכלת, מדוע אינו מונה גם אותה? מה עושה יצחק בזמן שאברהם בונה את המזבח?
תשובה: לשואל בתשובה לשאלותיך אודות המעשה המופלא - מעשה העקדה: המאכלת רומזת לכך שעם ישראל לאורך הדורות "אוכל" משכר עמידתו המופלאה של אברהם אבינו בניסיון העקדה (רש"י בראשית כב, ו). אודות עצי העולה והאש לא ראיתי רמזים מיוחדים אצל המפרשים, על כל פנים אלו כלים שנדרשו לצורך קיום המצוה. עם זאת מן הראוי להזכיר את דבריו הנפלאים של הרמב"ן (בראשית כב, ג) אודות עצי העולה. אברהם אבינו היה כה זריז במצוות ה' עד שהיה מוכן לבקע עצי עולה עם שחר ולשאת אותם עמו על החמור דרך שלושת ימים, שמא לא ימצא במקום עצים ראויים. ח (פסיקתא זוטרתא בראשית כב, ג) אומרים שבזכות בקיעה זו נבקעו להם לישראל מי ים סוף בצאתם ממצרים. לשאלתך השניה אודות העברת העצים בלבד-בדווקא לידי יצחק נדרש האלשיך הק' (בראשית כב, ו), וזו לשונו: "ואפשר שעשה כן - לשים העצים על יצחק - למען יתעורר כי אליו נוגע הדבר לראות מה בפיו, ושיבא לו הדבר לאט לאט ולא פתאום כמו רגע. וגם שיבין מעצמו ולא יצטרך לאמר אליו הדבר בפירוש, וטוב הוא שישאל יצחק איה השה, וישיב לו אלהים יראה לו השה כו', כמשיב על דבר ולא כמתחיל לאומרו מאליו, כי לא יעצר כח פתאום להתחיל מעצמו לאמר לבנו יחידו הנני בא לשוחטך, מה שאין כן אם יצחק יבין מעצמו ומתחיל מאמריו, ויבא אביו אחריו וימלא את דבריו". שאלתך השלישית נשאלה על ידי סבי מורי ר' אשר וסרטיל לפני שנים רבות. על שאלה זו השיבה סבתי שתח' שאת הסכין-המאכלת אין נושאים בגלוי. סבי שמח לשמוע את ההסבר הנאה וסיפרו לידידו המלומד ר' יהודה קיל, עורך "דעת מקרא". לשמע הדברים שמח ר' יהודה קיל והחליט לשבץ הסבר זה בביאור "דעת מקרא" על ספר בראשית. על שאלתך האחרונה השיב החזקוני (בראשית כב, ט, על פי ח ): "ויבן שם אברהם וגו' - ויצחק לא בנה שהרי הטמינו אביו בשעת הבנין שלא יפיל עליו השטן אבן לפוסלו במום". נאמנה
שאלה: אבן שזרק עוג - לברך?: במסכת ברכות כתוב שכשמגיעים לאבן שזרק עוג צריכים לברך. לפי השיטה שהמדרש הזה אינו כפשוטו, איך מוסברת ההלכה הזו?
תשובה: לשואל בספר "ברכת יצחק" מצאתי מבואר שגם הסוברים שמדרש זה אינו כפשוטו, מתייחסים למימדיה של האבן, על כל פנים גם הם מודים שעוג רצה לזרוק אבן. וראה ביאור הלכה (שו"ע ריח, א ד"ה ואבן שביקש). נאמנה
שאלה: כשרות שופרות המשך: מאחר שהרב אמר שבארץ קל יותר לפקח, האם השופרות של הרב מחפוד המיוצרים בחו"ל (מרוקו) הם עם משגיח צמוד המפקח עליהם שם וניתן לסמוך עליהם? כמובן שבבד"ץ יורה דעה אומרים שניתן לסמוך ללא כל חשש, אבל לא הבנתי האם יש משגיח צמוד בכל שלבי הייצור. השאלה נשאלה בהמשך לשאלה "כשרות שופרות"
תשובה: ב"ה שלו-ם וברכה התשובה כללית לא מתייחסת לאף גוף כשרותי. עד אחד נאמן באיסורים, אבל ברור שצריך להיות משגיח בזמן הייצור. הרב חגי בר גיורא
שאלה: כוונה בתפילה: אני משתדל לאחרונה בעז"ה לכוון יותר בתפילת העמידה, אך ע"י כך אני בד"כ מפספס קדושה ולפעמים גומר תפילתי לאחר חזרת הש"ץ. האם עליי לקצר תפילתי בצורה שתוריד רבות מכוונתי בתפילה ולהגיע לקדושה, או להמשיך להתפלל בכוונה אך ברוב המקרים לא אספיק להגיע לקדושה?
תשובה: אינך צריך לקצר, תשמע קדושה מהחזן שהוא מוציא ידי חובה את מי שלא סיים תפילתו.
שאלה: להיכנס למקדשים בסין: האם יש בעיה להכנס למקדשים שונים בסין, וזאת כאשר לא מופיעים שם פסלים. (אני מניח שאסור אם יש פסלים)?
תשובה: עמך הסליחה שלא מיהרתי לענות, על מנת לבדוק היטב. המקדשים הם עבודה זרה ממש, מקטירים קטורת. ולכן חל איסור כניסה למקומות פולחן לע"ז. במקומות רבים יש פסלי הבודהה.
שאלה: פיקוח נפש בנסיעה לחברון: לכבוד הרב, אני נערה כבת 19 ממרכז הארץ, רציתי לשאול האם מותר לי לנסוע לחברון ללא ליווי צבאי, אלא באוטובוס באופן עצמאי בכדי להגיע למערת המכפלה לקבר האבות. האם זה מותר? האם אני לא אעבור על ונשמרתם לנפשותיכם מאוד?. מראש לכבוד הרב.
תשובה: לנסוע למערת המכפלה ישנה חשיבות יהודית ממדרגה ראשונה את נפגשת עם קברי מנהיגי האומה ושואבת משם תעצומות נפש. ויש בידינו כלל שכתב הפתחי תשובה שולחן ערוך אבן העזר מהו הגדר של סכנה המותרת  והאסורה כאשר נוסעים סוחרים לצורכי פרנסתם מותר להגיע לצורך התחזקות. (נסיעה בכבישים מסוכן בכול מקום ולא שמענו שאסור נסיעה ברכב) יותר בטוח לפקוד את קברי האבות מאשר לבקר באומן. ולכן כאשר הצבא מאשר להגיע לחברון ויהודים חיים שם אין סיבה להימנע. בשונה מקבר יוסף שהצבא אוסר נסיעה ללא אישור מראש. ה' יצליח דרכך
שאלה: האם להוריד שידוך בגלל אמא שלו?: כבוד הרב, אני חייבת את עצתך ועזרתך.אני אובדת עצות!! לפני כמה חודשים פגשתי בחור במשך 3 פגישות והיה חיבור מצוין ביננו תקשורת חיובית, אותן שאיפות וכו. לקראת הפגישה הרביעית הוא התעקש שאפגוש את אימו. חשוב לציין הוא יתום מאבא וקשור מאוד לאימו בצורה בלתי רגילה. חזרתי מהפגישה עימה בוכייה- כל הפגישה היא רק חקרה אותי,ולא התאימה לי,הרגשתי לא בנוח שהיא תהיה חמותי לעתיד!! ישר הורדתי את ההצעה. עכשיו עברו כ4 חודשים ואני מרגישה שרוצה להחזיר את הבחור. אני פשוט לא יודעת האם לנכון להחזירו??? למרות אימו?? אני מפחדת שהיא תשתלט לי על חיי הזוגיות!! האם זה אות משמים שהבחור לא בשבילי?! אני לא יודעת מה לעשות!!! אשמח לתשובתך.
תשובה: : אם את מתגעגעת לבחור תחזרי אליו ובע"ז גם תדעו להסתדר עם אימו.
שאלה: אזכרה לנפטר: אמי נפטרה ביום י"ז בתשרי תשע"ג, שהוא חול מועד שני של סוכות, ונקברה באותו יום לאחר שקיעת החמה. אנחנו בני עדות המזרח (עירק) שאלותי הם : 1 האם מותר לעלות לקבר בחול מועד סוכות? אם כן, באיזה יום? (י"ז בתשרי תשע"ד נופל ביום שבת!) 2 מתי אמור לעשות את התפילה והסעודה? לתשובתך אודה
תשובה: תנוחם מהשמיים, 1.כאשר יום השנה חל בחול המועד לא לעולים לקבר בחג, הספרדים מקדימים לעלות לפני החג והאשכנזים נוהגים לעולת לאחר החג. 2.עליה לתורה לספרדים עולים שבת לפני כן ובשנה ראשונה עדיף משלים וביתר השנים אין עדיפות בין מפטיר למשלים. אמירת קדיש מליל שבת וטוב להתחיל מליל שבת לפני כן עד תפילת של שבת. 3. תעשו סעודה ביום ה11 חודש - יז' באלול, וברכות ביום השנה אפשר גם בשבת העיקר הוא דברי התורה הנאמרים לעילוי נשמת הנפטר.
שאלה: מעשרות ללימודי ילדינו: בני לומד בישיבה גבוהה בשיעור ב.האם ת עבור הלימודים יכול להחשב כמעשרות? בתי סטודנטית.היא מממנת בעצמה את הלימודים, את שכר הדירה והכלכלה. האם עזרה כספית של ההורים יכול להחשב כמעשרות? שניהם עדיין רווקים. ב
תשובה: מסתבר שבגיל מבוגר חובת הבן ללמד את עצמו והאב פטור. ומכיון שאין זו חובתו של האב הוא רשאי לממן את לימודי הבן מכספי מעשר באשר לבת. אם אין לה פרנסה ניתן לסייע לה מדין צדקה מכספי מעשר. אך משאלתך משמע שיש לה פרנסה
שאלה: קריאת פרק בתהילים: מידי יום אני משתדלת לקרוא תהילים בלי נדר את הפרקים של אותו יום ומספר פרקים נוספים. רציתי לקרוא את הפרק שמסמל את גילי, פרק כט ומתוך הרגל המשכתי לקרוא אותו גם לאחר היומולדת בלי לשים לב שהגיל השתנה ולעבור לפרק ל. עברה מאז בערך חצי שנה, מה עלי לעשות? להשלים את קריאת הפרק שהתכוונתי לקרוא לפי מספר הימים שעברו מאז ועד היום או פשוט לתקן מעכשו?
תשובה: כיוון שאמרת בלי נדר בתחילת הקריאה אינו נחשב כנדר, ותתקני מעכשיו.
שאלה: לגבי אלו שעוצרים: השאלה הזו היתה מהצד של הטרמפיסטים האם לעלות או לא. ורציתי לדעת דווקא לגבי אלו שבמכונית. אם האוטו נמצא עם שתי בנות נניח מאחורה- האם אפשר לעצור למישהו בן כדי שיעלה? ומה לגבי המקרה שיש בת מקדימה ו2 בנות מאחורה. האם זו חובה שהבת מקדימה האמא. תעבור לאחורה כדי שהבן ישב מקדימה? או שאין צורך במידה וניתן להשים משהו חוצץ? השאלה נשאלה בהמשך לשאלה "לשבת בטרמפים ליד בנים"
תשובה: : כשם שעל הטרמפסטים לדאוג לתנאים סבירים בכניסתם למכונית כך גם לבעלי המכונית שעושים חסד לדאוג שיהיו תנאים ראויים למי שעולה למכונית. אין חיוב לאישה ליד הנהג לשבת מאחורה בשביל לפנות מקום מקדימה. אולם כמו כל גמילות חסדים כך ראוי שהרי אין בכך טירחה גדולה.
שאלה: לשים רגליים על השולחן וספר להלכות שבת: מותר לי לשים רגליים על שולחן או לשבת על שולחן? ואשמח אם תפנה אותי לספר של הלכות שבת לאשכנזים בשפה קלה, בגלל שיש לי ספר הלכות שבת ואני לא מבין את הכל כי יש כל מיני מושגים שאני לא מבין אותם, אז אם תוכל להביא לי שם של ספר של הלכות שבת לאשכנזים שמבואר בשפה קלה שיהיה קל להבין. ושבת
תשובה: ב"ה לך. שמחתי לקבל את מכתבך ואשתדל לענות בקצרה ובאופן בהיר ופשוט. שאלה זו של לשבת על שולחן חוזרת ונשאלת פעמים רבות. ידועים הדברים שהשולחן דומה למזבח, שכן בזמן בית המקדש מזבח מכפר, וכשאין בית מקדש, שולחנו של אדם מכפר על האדם. ומקורות לכך יש בספר חסידים ובעוד ספרים. יחד עם זאת חשוב לדעת שיש מצבים שיש צורך, ואז חשוב לשאול רב במקום, באופן פרטי, והוא יבחן את הדברים ויפסוק. ביחס לספר בהלכות שבת, אני ממליץ מאוד על ספר פניני הלכה הלכות שבת שכתב הרב אליעזר מלמד שליט"א, ראש ישיבת הר ברכה ורב הישוב, שבכשרונו הרב כתב בבהירות את כל הדברים, והסבירם הן במחשבה והן עד פרטי ההלכות. אם תרצה ספרים אלו נמצאים באתר, ותוכל לקרוא וללמוד משם, וכן להזמין את הספרים דרך האתר. בברכת הצלחה רבה הרב יצחק גרינבלט.
שאלה: צניעות בחדרי חדרים: מהם דיני הצניעות כשאני לבד בחדר? האם מותר להתפשט בחדר גם מחוץ לשמיכה? ובחדר שירותים מקלחת? האם אני חייב להתלבש מתחת לשמיכה?
תשובה: יש לאדם להיות צנוע בכל מקום ובכל מצב, גם כשאחרים לא רואים אותו. צניעות היא להרגיש אני עומד מול ה' ולכן יש להתנהג בהתאם. אמנם יש דעות שצריך להיות מכוסה כל הזמן אבל אין זה מקובל אלא שיש להתלבש בזריזות ולא להסתובב ערום, אין שום בעיה להתקלח אלא שיש להתנגב ולהתלבש בצניעות.
שאלה: זריקת לחם באוויר: האם מותר לזרוק באוויר לחם לחבר שביקש שאתן לו לחם?
תשובה: לשואל, אסור לזרוק לחם, אפילו אם אינו מתקלקל כתוצאה מכך, וזאת בניגוד למאכלים אחרים, שמותר לזרוק אותם אם הזריקה לא משחיתה אותם (גמרא ברכות נ ע"ב ושולחן ערוך אורח חיים סימן קעא סעיף א ומ"ב ס"ק ט). בשעת צורך גדול ניתן להקל בדבר, מפני שיש ראשונים שהקלו בזה (עיין רמב"ם הל' ברכות פ"ז ה"ט ופסקי תשובות סי' קעא שם), וגם עצם הצורך מוציא את הדבר מכלל ביזיון.
שאלה: לברך אשר יצר יחפה: האם מותר לברך ברכת אשר יצר יחפה? האם בזמן קריאת תהילים מותר להיות יחפה? כמו כן, האם בברכת אשר יצר ובקריאת תהילים חייבים בכיסוי ראש גם אם רק אני ובעלי נמצאים בבית? ומה אם אני בחדר לבד? השאלה נשאלה בהמשך לשאלה "לברך יחף"
תשובה: ברכות ואמירת תהילים אפשר לומר יחפים. ולכן בכל השאלות ששאלת מותר.
שאלה: נגיעה שלא לשם חיבה: לכבוד הרב, יוצא לי שלפעמים נשים מבקשות ממני במוניות שירות להעביר כסף לנהג, וכשאני לוקח את הכסף אני משתדל לא לגעת בהן, אך לפעמים נוצרת נגיעה ללא כוונה. האם דבר זה אסור? (אוסיף שמדובר על בד"כ על נשים חילוניות שאולי יווצר מצב של חילול ה אם אני לא אסכים להעביר את הכסף) יישר כח, ו השאלה נשאלה בהמשך לשאלה "נגיעה שלא לשם חיבה - המשך"
תשובה: יש כאן רק חשש של ספק נגיעה ללא כוונה ובודאי ללא חיבה ולכן הדבר מותר לכתחילה
שאלה: כשרות שוקולד מחו"ל: קיבלתי שוקולד, קינדר בואנו, מחו"ל האם זה כשר? (אני אוכלת חלב נוכרי) כתוב על זה שזה מיוצר בפולין
תשובה: ב"ה שלו-ם וברכה, ברור שמכיל אבקת חלב נוכרי, צריך לבדוק כשרות חומרי טעם. מוצר שלא מודפס עליו שהוא מאושר ע"י הרבנות הראשית לישראל הוא לא מאושר ע"י הרבנות הראשית אף שקיימים מוצרים כאלו עם כשרות כי לפעמים המפעל מושגח רק על קו ייצור מסוים. לשוקולד קינדר יש אישור רק למה שמשווק בארץ וכתוב עליו שהוא מאושר ע"י הרבנות הראשית לישראל. הרב חגי בר גיורא
שאלה: אולטימטום - או אני או הדת: ואם האישה מעמידה לך תנאים או אני או הדת בעוד שיש ילדים ואתה אוהב כולם כשאתה בקונפליט כזה איך מתמודדים?? השאלה נשאלה בהמשך לשאלה "אי התחזקות מול בית"
תשובה: ב"ה לך. קראתי את מכתבך ומאוד הבנתי אותך. זה מאוד לא פשוט להיות בין הפטיש לבין הסדן. דברים חשובים כל כך עומדים לפניך, ואתה נאלץ להכריע בין דברים איומים ונוראים, אז מה עושים? דע לך, שביהדות גם הבית חשוב מאוד, וגם חיי התורה חשובים מאוד. שני הדברים, כאשר מבטלים אותם גורמים לדבר נורא לאדם. לכן הדבר דומה במידה מה לאדם שנאלץ להכריע באיזה רעל הוא אמור להרוג את עצמו. כל צד ישכנע אותו שהרעל האחר נורא ואיום, ושאי אפשר איתו, אך בסופו של דבר לא משאירים לאדם ברירה. במצב שלך, אין ספק שפרידה והריסת המשפחה הוא דבר נורא, ושאי אפשר לשער אילו נזקים יגרמו לכל אחד מהצדדים. מצד שני גם החלטה שלא לשמור תורה ומצוות היא החלטה נוראה, שכן היא אומרת במילים אחרות, שאתה צריך לוותר על כל עניינך בחיים בשביל לחיות במסגרת הביתית שלך. אז מה עושים במצב כזה? ודאי שאי אפשר להכריע לצד זה או אחר, אלא צריך למצוא את הפתרון הנכון שבו תוכל להישאר עם שני הדברים, באופן הנכון. אני מתאר לעצמי שכבר "זכיתם" לעבור תהליכים רבים, מריבות לא מעטות סביב הדברים האלו שאתם מתמודדים איתם, אולי גם צעקות ומריבות היו מנת חלקכם, ותהליכים אלו הובילו אתכם לחוסר אמון, לחוסר אמונה שמשהו יכול להשתנות, ולכן הגעתם למצב שבו לפחות אחד מהצדדים דורש הכרעה כואבת. חשוב לדעת, שהצד השני לא חייב להשלים עם המצב הזה, והוא יכול להוביל משהו אחר, הוא חייב להוביל משהו אחר, משהו שישנה את התמונה ויוביל לשינוי משמעותי. פעם שמעתי על אחד מגדולי החוזרים בתשובה שהוא סיפר שהיו לו מריבות נוראיות עם אשתו. הוא בא אל הרב שלו וסיפר לו על מה שהוא עובר. הרב אמר לו, שהדבר מראה לו שהחזרה בתשובה שלו לא ר, שכן אם הוא היה חוזר בתשובה כמו שצריך, לא רק שהאשה לא הייתה צריכה להתנגד, אלא להיפך היא הייתה תומכת ושמחה בתהליך שהוא עובר. חזרה בתשובה אמורה להוביל את האדם להיות טוב יותר עם הסובבים אותו, ולכן אם היא מובילה למשהו אחר, זה אומר שיש בה דברים שצריך לתקן, וכך לשנות את המצב. פעמים רבות אנו תולים את הבעיה בצד השני, וכך נח לנו יותר, כך פשוט לנו להבין את הדברים, ובפרט לאדם שעבר תהליך, הוא מרגיש שהא עבר תהליך טוב ונכון ורק האחר לא משלים עם התהליך הזה. אך הוא לא תמיד רואה את הצד השני. למעשה. א. אתה חייב להבהיר שאף אחד מהצדדים שהוצבו לפניך לא מקובלים עליך. ב. אתה צריך לדרוש בית, לבחור דמות שתוכל לגשר בינך לבין רעייתך. דמות שתוכלו לשבת איתה ולברר את הדברים, להגיע להגדרות ברורות ונכונות מה כן ומה לא, מה עכשיו מה לאחר זמן, וכך תוכלו לחיות ביחד. ג. לבדוק איך לחזק את האהבה ואת הבית ביניכם. כשהבסיס רעוע אין כח להמשיך ולהשקיע, לכן חשוב מאוד להשקיע בבניית הקשר, גם כאשר מדובר בשלבים שונים בחיים, תמיד חשוב להשקיע בזוגיות, ולבנות חוויות משותפות, שיח משותף וחיים טובים ביחד. זה אפשרי, אף שלפעמים זה דורש מעט יצירתיות. ד. להשקיע זמן קבוע לפתור את הבעיות שנוצרו. דבר רציני דורש זמן, וחשוב לעשות את הזמן הזה שיהיה איכותי, ותמיד לבחון איך לעשות אותו יותר איכותי. ה. להתפלל לה', שישלח ברכה והצלחה בתהליך שאתה עובר. חשוב להאמין בה', ולהיות סובלן וסבלן, ובעזרת ה' הדברים יסתדרו בעזרת ה' בדרך הטובה ביותר. שתהיה לכם המון המון הצלחה, ואשמח להיות בקשר ולהמשיך לעזור בכל מה שאוכל. הרב יצחק גרינבלט.
שאלה: שימוש במסננת מתכת בשרית בחלבי חם : יש לנו מסננת עשויה מתכת שהמסגרת והידית אחיזה שלה עשויות פלסטיק. אנו מניחים בה שניצל כשהוא חם לסינון השמן המיותר. השתמשו בה בטעות למאכל חלבי חם, מה דין המסננת?
תשובה: ב"ה שלו-ם וברכה אם החום היה של יד סולדת (45 מעלות) יש להגעיל את המסננת במים רותחים. הרב חגי בר גיורא
שאלה: כיצד מנקים בולי מחרקים: יש צמח אתיופי שנקרא בולי (כך המוכר אמר שזה נקרא). אלו כדורים קטנים בגוון בהיר עם נקודות שחורות. כיצד מנקים אותם מחרקים?
תשובה: וברכת ד' אינני מכיר צמח זה, וכן בררתי אצל יוצאי אתיופיה, והם לא מכירים צמח זה, על כן נסה בבקשה למסור יותר פרטים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: להכשיר מחבת קרה: כשהכנו שניצלים השבוע אחי הקטן בטעות שם שניצל במחבת חלבית. השאלה היא האם וכיצד יש להכשיר מחדש את המחבת? אם זה רלוונטי- המחבת הייתה קרה.
תשובה: ב"ה שלו-ם וברכה אם הילד העביר את השניצל בידו סימן שהשניצל לא היה חם ברמה של בישול ואם כן מספיק לנקות טוב (במסיר שומנים) את המחבת. הרב חגי בר גיורא
שאלה: מרק ללא חסלט: האם מרק שבושל עם דברים לא חסלט מותר לאכול אותו את העלים?מדוע? האם זה אותו דין לגבי סלט או סתם הירק הלא חסלט?
תשובה: וברכת ד' אם מדובר בחסה משטח פתוח אין מקום להקל. אולם אם מדובר חסה שגדלה במקום מבוקר או שנשטפה היטב לפני השמוש, למרות שהבדיקה לא הייתה מלאה, יש מקום להתיר לאכול את העלים שבושלו. מכאן שסלאט רגיל שהכניסו בו חסה מגידול רגיל אין לאכול. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: איך ניתן לבדוק גרנולה: הרב נשאל האם יש לבדוק את הצימוקים שבגרנולה, וענה בחיוב. שתי שאלות בעניין: 1. מה ההדרכה המעשית לבדיקת גרנולה בכלל? היא הרי מלאה בסיבים, גרגרים, צימוקים וכו אין סיכוי שבעולם לברור אותה מחרקים. האם ניתן לסמוך על בדיקה מדגמית? 2. איך ניתן לבדוק צימוקים (ובמיוחד מחרקים הנמצאים בתוך הפרי)? השאלה נשאלה בהמשך לשאלה "גרנולה עם צימוקים"
תשובה: וברכת ד' 1. גרנולה עדיף לקנות ממפעל מאושר שמפקח על בדיקת תולעים. לגבי צמוקים אפשר לבדוק מדגמית. כשאין ברירה אפשר לסנן במסננת אורז ולראות אם נופלים חרקים (אם נצאו חרקים עדיף לזרוק את השקית). 2. צימוקים בד"כ אין בפנים הצמוק אלא דבוק לקליפה. ועל כן השרייה במים פושרים או חמים מוציאה את החרקים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תרגום שם לועזי: אנחנו מצפים בעזרת השם לבת. מאוד חשוב לנו לכבד את אימי ולהנציח את שמה של סבתי ע"ה. שמה הוא אמילי. כמובן שאין ברצוננו לתת שם שאינו עברי. רוצים אנו להתייעץ מה אפשר לעשות. משמעות השם בלטינית הינו: לחתור. האם יש שם מקביל ביהדות? האם יש בעיה לתת את השם כמו שהוא כשם שני?
תשובה: אפשר לתת את השם אמילי כשם שני, והשם הראשון יהיה בעל משמעות טובה.